b'\n_START_ARTICLE_\nRajhenavska jelka\n_START_PARAGRAPH_\nRajhenavska jelka (Abies alba) je z obsegom 496 cm tretja najdebelej\xc5\xa1a, z vi\xc5\xa1ino 51,5 m pa najvi\xc5\xa1ja jelka v Sloveniji. Ocenjena starost je 500 let. Lesna masa: 38 kubi\xc4\x8dnih metrov._NEWLINE_Po obsegu jo je preka\xc5\xa1ala le Maroltova jelka s Pohorja, ki ima obseg 605\xc2\xa0cm, a jo je zob \xc4\x8dasa in bolezen hudo po\xc5\xa1kodovala, 5. septembra 2010 pa se je poru\xc5\xa1ila zaradi domnevno podtaknjenega po\xc5\xbeara. \xc5\xa0e vedno pa stoji \xc4\x8crmo\xc5\xa1nji\xc5\xa1ka jelka z obsegom 580\xc2\xa0cm, ki raste nedale\xc4\x8d od rajhenavske v bli\xc5\xbeini vasice Rog._NEWLINE_Ime je ta jelka dobila po rajhenavskem pragozdu, ta pa po vasi Rajhenav, ki se nahaja v bli\xc5\xbeini._NEWLINE_Pragozd Rajhenavski Rog je 51 ha veliko za\xc5\xa1\xc4\x8diteno obmo\xc4\x8dje gozda, v katerem \xc5\xbee stoletja vladajo izklju\xc4\x8dno naravni zakoni. Gozdar dr. Leopold Hufnagl, ki je z gozdom pametno gospodaril, je \xc5\xbee davnega leta 1892 iz gospodarjenja izvzel nekatere predele gozda in nam tako zapustil neprecenljivo dedi\xc5\xa1\xc4\x8dino._NEWLINE_Jelka (Abies alba Mill.) jen iglavec, ki daje na\xc5\xa1im gozdovom poseben pe\xc4\x8dat. Ime je dobila po dveh srebrnobelih \xc4\x8drtah na spodnji strani iglic. V Sloveniji je raz\xc5\xa1irjena v jelovo-bukovih gozdovih na razgibanih visokih kra\xc5\xa1kih planotah, grebenih in vrhovih dinarskega sveta. Ve\xc4\x8d je najdemo na Jezerskem, Pohorju in v Savinjskih Alpah, posamezne primere tudi v Panonski ni\xc5\xbeini, nekaj ve\xc4\x8d jo je na Dolenjskem. Vi\xc5\xa1insko jelka zavzema pas od 100 do 2.000 metrov._NEWLINE_Jelka zraste do 50 m visoko in dose\xc5\xbee prsni premer do 2 m. Skorja je sivo rjava in v mladosti gladka. S starostjo razpoka. Rde\xc4\x8derjavi brsti so do 0,5\xc2\xa0cm dolgi. Iglice so plo\xc5\xa1\xc4\x8date in dolge do 3,5\xc2\xa0cm. Spodaj imajo dve zna\xc4\x8dilni beli progi. Vrh iglice je zaobljen obi\xc4\x8dajno z dvema vr\xc5\xa1i\xc4\x8dkoma. Iglice bodejo, \xc4\x8de vejo z iglicami primemo v roko. To jo lo\xc4\x8di od smreke. Iglice so na vejah od 8 do 12 let, nato odpadejo. Iz \xc5\xbeenskih socvetij, ki rastejo v zgornji tretjini kro\xc5\xa1nje, se v petih mesecih razvijejo 20\xc2\xa0cm visoki stor\xc5\xbei. Usmerjeni so navzgor. Stor\xc5\xbei razpadejo na drevesu.'